Moeilike verkiesing lê voor vir Trump en RepublikeineDonald Trump, die Amerikaanse president, stap by die Withuis in Washington in die rigting van die Marine One-helikopter. Trump se topraadgewers het onlangs baie vinnig outeurskap van ’n anonieme ope brief ontken wat vroeër deur The New York Times gepubliseer is. Teenkanting van binne Trump se eie kamp word glo in dié brief onthul. (Foto: Ting Shen, Xinhua) Op Dinsdag 6 November sal Donald Trump voor sy grootste toets sedert hy in Januarie verlede jaar president van die VSA geword het, te staan kom. Amerikaanse kiesers sal dan in die middeltermynverkiesing stem. Die verkiesingsveldtog het die afgelope twee weke behoorlik op dreef gekom en dinge lyk baie slegs vir Trump en die Republikeine. Die Republikeinse Party beheer tans die Withuis, die Huis van Verteenwoordigers, die Senaat en 33 van die 50 goewerneurskappe. Ook binne die vyftig state is die Republikeine tans in ’n baie sterk posisie. Dit gaan na 6 November waarskynlik heelwat anders lyk. Al 435 posisies in die Huis van Verteenwoordigers, 33 van die 100 poste in die Senaat en 36 van die 50 goewerneurskappe is vakant. In die meeste state word groot hoeveelhede politieke verteenwoordigers op verskillende regeringsvlakke ook verkies. Die middeltermynverkiesing is gewoonlik ’n groot toets vir die sittende president en sy party en meestal staan hulle in die middeltermynverkiesings aan die verloorkant. Tog sou ’n mens verwag dat die Republikeine vanjaar ’n sterker posisie moes wees. Die Amerikaanse ekonomie is baie sterk, met rekordlae werkloosheid en groeiende inkomstevlakke. Die Republikeinse Party se belastinghervormings begin ook reeds vrugte af te werp. Verder het die Trump-administrasie, en Republikeinse regerings in talle Amerikaanse state, die afgelope twintig maande min beleidsfoute gemaak. Ook wat buitelandse betrekkinge aanbetref is Amerika nie juis in ’n slegter posisie as in Januarie verlede jaar nie. Hiervolgens geoordeel behoort die Republikeine eintlik baie goed in November se verkiesing te presteer. Tog wys alle peilings dat die party in groot moeilikheid is. Selfs in uiters konserwatiewe state soos Texas, Tennessee en Oklahoma moet die party verbete veg om senaat- en goewerneurskappe te behou. Een reaksie kan wees om daarop te wys dat die peilings in 2016 baie verkeerd was toe Donald Trump op verrassende wyse die presidentskap gewen het. Peilings alleen is dus nie genoeg van ’n aanduider nie. Dit is egter ’n kombinasie van peilings, grondvlakentoesiasme, swak veldtogte en ernstige kommer van raadgewers en veldtogbestuurders wat daarop dui dat kiesers in November ’n dwarsklap aan Trump en sy party gaan uitdeel. Die rede hiervoor is waarskynlik dat die vlak van omstredenheid, onprofessionaliteit en chaos in die Withuis vir baie Amerikaners net te erg geraak het. Trump se gewildheid is tans die laagste sedert hy president geword het en sy onprofessionele gedrag gaan daartoe lei dat baie beskaafde middelklas Republikeine nie die moeite gaan doen om op ’n besige dag nog te gaan stem ook nie. Heelwat minder Amerikaners stem in middeltermynverkiesings as in presidentsverkiesings en daarom is die party wie se getrouste ondersteuners die sterkste gemotiveer is om te gaan stem, gewoonlik aan die wenkant. Entoesiasme onder Demokrate is baie hoog omdat hulle Trump so verpes. Die werklikheid is dat die Republikeinse Party se twee jaar lange periode van bykans algehele mag in November tot ’n einde gaan kom. Die party gaan talle goewerneurskappe en dalk selfs die Huis van Verteenwoordigers en die Senaat verloor. Trump en sy administrasie het saam met die Republikeinse leierskap baie dinge reg gedoen, maar in November gaan Trump se onpresidensiële gedrag bestraf word.